【二句】 [出翻译名义] 句即句逗也。又众语和合成句。谓如来所说之经。必由文以载其义。由义以成其文。文义相成。是为句也。一文句文即字也。依类象形为字。形声相称曰文。谓一切契经。皆以文为身。文成语为句。诠显其义。必藉于文。是为文句。 二义句义即义理。谓一切契经。皆诠义理。然义必依文而得显。文因义而能成。裁断其文。必由乎义。是为义句。